钦定古今图书集成/明伦汇编/官常典/第633卷 > 李焕
## 钦定古今图书集成/明伦汇编/官常典/第633卷 > 李焕

按《魏书李顺传》：“顺族人秀林，秀林从弟焕，字仲文，有
干用，为李彪所知，自给事中转治书侍御史。景明初，
迁司空从事中郎。萧宝卷豫州刺史。裴叔业以寿春
归附，诏焕以本官为军司，与杨大眼、奚康生等率众
迎接。焕至淮西，叔业兄子植遣使送质，焕等济师，入
城抚慰，民咸忻悦。仍行扬州事，赐爵容城伯。军还，行”
河内郡事，拜司徒右长史。以荆蛮扰动，敕焕兼散骑
常侍慰劳之，降者万馀家。除辅国将军、梁州刺史。时
武兴氐杨集起举兵作逆，令弟集义邀断白马戍。敕
假焕平西将军，督别将石长乐、统军王祐等与军司
苟金养俱讨之，大破集起军。会秦州民吕苟儿反，焕
仍令长乐等由麦积崖赴援，属都督元丽至，遂共平
之。时氐王杨定进犹据方山，与苟儿影响。焕密募氐赵芒路斩定进。还朝，遇患卒，时年四十四。赠征卤将
军、幽州刺史，谥曰昭。子密，武定中，襄州刺史。